Maar wanneer dieper gedelf word in hierdie veld kan mens nie anders nie as om te kyk na die mense wat hulself midde-in daardie toneel bevind. Mense van wie die lewensloop, in ’n vlietende oomblik, vir altyd van koers verander. Ballistiek gaan om meer as net wapens en ammunisie, kruitreste en dood. Dikwels is die oplossings wat dit gee, in ’n sekere sin, te laat. Die afsluiting wat dit bring, te min, vir die agtergeblewenes wat die stukke moet optel na die slagoffers se dood.